### *Projekts*

**LATVIJAS REPUBLIKAS MINISTRU KABINETS**

2016.gada \_\_\_. \_\_\_\_\_\_\_\_\_ Noteikumi Nr.\_\_\_

Rīgā (prot. Nr.\_\_ \_\_ § )

**Noteikumi par valsts nodevu par kultūras pieminekļu, tajā skaitā valstij piederošo senlietu, pagaidu izvešanu un mākslas un antikvāro priekšmetu pilnīgu izvešanu un pagaidu izvešanu no Latvijas**

Izdoti saskaņā ar likuma

Par kultūras pieminekļu aizsardzību

4.panta otro daļu un 18.1 panta ceturto daļu

1.  Noteikumi nosaka valsts nodevas apmēru, samaksas kārtību, kā valsts nodevas atvieglojumus un atbrīvojumus par Valsts kultūras pieminekļu aizsardzības inspekcijas (turpmāk – inspekcija) atļaujas izsniegšanu:

1.1. kultūras pieminekļu, tajā skaitā valstij piederošo senlietu, pagaidu izvešanai no Latvijas Republikas;

1.2. mākslas un antikvāro priekšmetu pagaidu izvešanai vai pilnīgai izvešanai no Latvijas Republikas (turpmāk šo noteikumu 1.1. un 1.2.apakšpunktā minētie priekšmeti visi kopā – kultūras priekšmeti).

2. Valsts nodevu par inspekcijas atļaujas sagatavošanu un izsniegšanu maksā valsts pamatbudžeta ieņēmumu kontā Valsts kasē.

3. Valsts nodevas apmērs par inspekcijas atļaujas sagatavošanu un izsniegšanu tiek noteikts:

3.1. par inspekcijas atļauju (veicot ekspertīzi, kultūras priekšmeta legālās izcelsmes pārbaudi un izbraukuma apskati) 45,50 *euro*;

3.2. par inspekcijas atļauju (veicot ekspertīzi, kultūras priekšmeta legālās izcelsmes pārbaudi un apskati) 37,53 *euro*;

3.3. par inspekcijas atkārtotu atļauju (veicot ekspertīzi, kultūras priekšmeta legālās izcelsmes pārbaudi un apskati) 14,74 *euro*.

4. No valsts nodevas samaksas ir atbrīvotas valsts un pašvaldību iestādes kultūras priekšmetu pagaidu izvešanai no Latvijas Republikas reprezentatīvos nolūkos, izglītības un kultūras sadarbības ietvaros.

5. Politiski represētās personas, personas ar 1. un 2. grupas invaliditāti un personas, kurām piešķirts trūcīgas vai maznodrošinātas personas statuss, valsts nodevu par atļaujas izsniegšanu personiskām vajadzībām maksā 50% apmērā no šo noteikumu 3.punktā noteiktā valsts nodevas apmēra.

6. Valsts nodevas maksājumus persona veic pirms inspekcijas atļaujas pieprasīšanas:

6.1. ar tāda maksājumu pakalpojuma sniedzēja starpniecību, kuram ir tiesības sniegt maksājumu pakalpojumus Maksājumu pakalpojumu un elektroniskās naudas likuma izpratnē;

6.2. skaidrā naudā inspekcijas kasē;

6.3. inspekcijā ar maksājumu karti maksājumu karšu pieņemšanas terminālī vai citā alternatīvā sistēmā, ja inspekcija vai starpniekinstitūcija to tehniski nodrošina.

7. Ja persona valsts nodevas maksājumu veic ar maksājumu pakalpojumu sniedzēja starpniecību, inspekcija izsniedz atļauju tikai pēc valsts nodevas maksājuma summas saņemšanas valsts pamatbudžeta ieņēmumu kontā Valsts kasē.

8. Ja tiek pieņemts lēmums par atteikumu izsniegt inspekcijas atļauju, valsts nodevu neatmaksā.

9. Inspekcija veic valsts nodevas uzskaiti, informācijas apkopošanu un iesniegšanu Kultūras ministrijā.

10. Noteikumi stājas spēkā 2017.gada 1.janvārī.

Ministru prezidents M.Kučinskis

Kultūras ministre D.Melbārde

Vīza: Valsts sekretārs S.Voldiņš

2016.10.26. 15:16

388

B.Valentinoviča, 67229272

Baiba.Valentinovica@mantojums.lv